**Teljes a SopronFest Podcast programja**

**A SopronFest nemcsak újszerű, de tartalmában és hosszában is különleges fesztiválként indul el immáron második alkalommal májusban. A pünkösdi hosszú hétvégére tízezreket várnak a Hűség Városába, de már egy héttel korábban, május 11-én elstartol a színes programsorozat az egész városban. Hét héttel a kapunyitás előtt mostanra kész a SopronFest keretében megvalósuló Telekom PodcastFest programja, amely hét helyszínen több, mint húsz beszélgetéssel és előadással várja a közönséget, igazán komoly és szórakoztató témákkal egyaránt. A korábban közöltekhez képest számos újdonság is szerepel a programban. A 70 éves, soproni születésű Eperjes Károlyt egy életút beszélgetésre a 25 éves Index látja vendégül a Deák Étterem kerthelyiségében. Áder János a Kék Bolygó podcastjének vendégeként Steigervald Krisztián, generációkutató érkezik Sopronba. A Magenta Podcast pedig a Halott Pénz 20 éves történetét dolgozza fel, Marsalkó Dávid, Járai Márk és Boros ’Venom’ Gábor részvételével. Einspach Gábor, a neves galerista a „Nem halok meg” című dokumentumfilm kapcsán rákbetegségéről beszél, arról, hogyan élte túl a halálos kórt. Az érdeklődő közönség minden beszélgetésen jelen lehet. A teljes programot pedig most először mutathatjuk meg egyben.**

A már korábban bejelentett podcastek és más prózai, vagy éppen humoros programok között is érdemes újra szemezgetni. **Dumadélután** címmel nagyszabású stand-up show-val várja a SopronFest közönségét **Fábry Sándor, Dombóvári István és Szabó Balázs Máté** a Liszt Központban. Ez a hely egyébként a podcast programok fő színtere, ahol az egyik legnevesebb podcaster, **Kadarkai Endre**, 3 napon át fogadja vendégeit: **ByeAlexet, Tóth Gabit és Ördög Nórát**. (közös kreeatívot tegyük kampányba)

A SopronFest kiemelten fontos ügynek tartja a bullying, vagyis a kortárs iskolai bántalmazás, csúfolódás, kiközösítés kérdését. A szervezők úgy gondolják, ezen a fórumon is érdemes beszélni erről. A fesztivál és az Unicef ennek kapcsán beszélgetést szervez a **„Ne nézz félre!”** kampányról, amelynek legfontosabb üzenete a címében megfogalmazott gondolat: az ártatlan szemlélődőnek mi a feladata, ha bullyinggal találkozik. A beszélgetés házigazdája **Mészáros Antónia**, az Unicef vezetője.

Sopron igazi büszkesége, a Harrer Csokigyár több podcast programnak is otthont ad. **Abosi Bea,** az intézmény tulajdonosa és vezetője itt beszélget majd **Kende-Hoffher Krisztinával**. Ugyanide érkezik majd a népszerű youtuber csapat, a **TRIÓ**!, vagyis **Henry Kettner, Török Ábel és Abosi Barna.** Érdekesség, hogy Barna családtag, így még csokit is neveztek el róla ugyanitt.

Igazán aktuális témát, a mesterséges intelligencia szerepét, a digitális eszközök jelenlétét dolgozz fel **Tari Annamária** legújabb, **„Hol a boldogság mostanában?”** című könyve. Ennek kapcsán a szerzőt, valamint **Szabó Bélát**, a Telekom Stratégiai és Innovációs Igazgatóját, **Nánási Pál f**otógráfust és **Weiler Péter** képzőművészt **Horváth Gergely** látja vendégül a Soproni Egyetem csodaszép Ligneumában.

Sokan várják **Hajós András és Linczényi Márk** kettősét. A „Probléma” ezúttal egy interaktív programmal érkezik; a két műsorvezető emeli a tétet, nem csak a saját problémáiról beszélget, hanem a közönség mindennapi gondjait is próbálja megoldani. Leghatásosabb módszerként a teljes tisztítást vállalják ezen a délutánon: ördögűzésre fel!

A fiatalokat érintő fontos és komoly témák, fogyasztható formában, a legkedveltebb szakemberek előadásában. Talán így lehetne összefoglalni a Telekom PodcastFest három programját, amelynek a Búgócsiga ad otthont. **Zacher Gábor** az alkohol és a drogok szerepéről, **Hevesi Krisztina** a szexualitás kérdéséről, **Csernus Imre** pedig önismeretről és az egészséges emberi kapcsolatokhoz vezető útról beszél majd.

A Telekom PodcastFest partnereként a városba érkezik az egyik legnépszerűbb gazdasági és pénzügyi podcast, a Concorde. Jónap Richárd **Trunk Tamás „Dablty”-**t látja vendégül, akivel élsportról és a mai fiatalok körében egyre jelentősebb sneaker kultúra jelenségről beszélget a Várkerületben, a Kultúrpresszó teraszán.

A tavalyi év legnagyobb magyar filmes sikerének alkotóit is meghallgathatja a közönség a SopronFest idején. **Koltai Lajos** legújabb remekműve az anyák megmentőjének, Semmelweis Ignácnak, kortársaival vívott küzdelmeit mutatja be. A főszereplővel, **Vecsei H. Miklóssal**, valamint a rendezővel, Koltai Lajossal **Köves Andrea** beszélget, amely eseménynek szintén a Kultúrpresszó ad otthont.

Ellátogat a fesztiválra **Lil Frakk** is, aki pedig a Lővérekben, az Unicum Kőházban mutatja be a Sávlekötő Camp döntőseit, ugyancsak egy podcast beszélgetés keretében. Zenei megfejtések, és a jövő feltörekvő arcai egy este – erre készülhet majd a közönség.

A szerencsések **Puzsér Róberttel** és **Sebestyén Balázzsal** is találkozhatnak a SopronFest – Telekom PodcastFest keretében, akik most „ülnek” először együtt színpadra. Ez az előadás már hetek óta teltházas.

A SopronFest – Telekom PodcastFest programok egy része belépőjegy nélkül, regisztrációval látogatható.

Jegyek és regisztráció a [www.sopronfest.hu](http://www.sopronfest.hu) -n.

